﻿PRESUPOZIŢII EXISTENŢIALE ÎN FILOSOFIA LUI NIETZSCHE Prof. univ. dr. Vasile Macoviciuc, Academia de Studii Economice, Bucureşti Abstract. The present study states that Nietzsche’s conception on life and man is placed onto the sphere of the consequences of the „Will of power”’s metaphysical postulate. Moreover, the entire philosophical conception of his encompasses a series of ontic/existential presuppositions assumed by the German philosopher in/by the very critical approach on European metaphysical tradition. Nietzsche recunoaşte că stimează un filosof numai în măsura în care acesta este în stare să dea un exemplu, să fie un model demn de urmat; de aceea, îi admiră pe Schopenhauer şi Montaigne pentru onestitatea stilului de gândire. În timp ce Kant şi-a asimilat rigorile instituţionalizate ale mediului universitar – exemplul său producând „profesori de filosofie şi o filosofie de profesori” –, Schopenhauer a trăit periculos într-o izolare inconfortabilă, îndrăznind „să dispere de (pentru – n.n.) adevăr”; de fapt, acest pericol însoţeşte orice gândire care îşi începe drumul de la filosofia lui Kant, în măsura în care cel în cauză refuză să fie o maşină de gândit şi calculat, exprimându-se robust şi complet în suferinţă şi nesăbuit în dorinţe; energia minţii lui Schopenhauer modifică scepticismul popular şi relativismul dizolvant de secreţie kantiană în sensul unei contemplări tragice a lumii şi vieţii. Tocmai de aceea interpretarea filosofiei lui Schopenhauer nu poate fi operată decât în manieră individuală şi cu valabilitate strict personală, distingându-se modurile reale de cele aparente în eforturile ce năzuiesc către fericirea umană: nici bogăţia, nici onorurile, nici corectitudinea uzuală, nici devoţiunea onestă nu satisfac insul în faţa absenţei de valoare a propriei existenţe; în schimb, amplificarea puterii interioare, tenacitatea voinţei lucide şi tragice pot sugera un scop global înalt şi transfigurator. Pericolul disimulat provine din faptul că o asemenea experienţă a lucidităţii neconsolate pune omul în faţa limitelor neechivoce ale datului său şi ale propriei voinţe, umplându-l cu nostalgie şi o melancolie ce ascund aspiraţii existenţiale profunde, riscante. Implicarea totală, fără circumstanţe atenuante, a întregii fiinţe în chiar producerea ideaţiei reprezintă fundamentul culturii autentice; „nostalgia omului de a renaşte ca sfânt şi ca geniu” aparţine, fără îndoială, unui mit care angajează proiectul omenesc către asemenea limite existenţiale încât nu-i mai este accesibil decât simbolul tragic; valoarea vieţii este conferită de acel nucleu al aspiraţiei prin care fiecare devine „o unicitate productivă”, un destin solitar cu haloul insolitului. Filosofia lui Schopenhauer are ca pivot întrebări ce se referă la semnificaţia existenţei umane; „nostalgia unei naturi puternice, a unei umanităţi simple şi sănătoase este la el o nostalgie de sine însuşi”; fără a judeca o contemporaneitate confuză şi lipsită de culoare, fără a se pierde în ipocrizia stilurilor curente de viaţă, Schopenhauer atinge adevăruri mult mai înalte. Epoca, în opinia lui Nietzsche, a erijat unul după altul trei imagini despre om. Modelul prefigurat de Rousseau, cu efecte populare confuze, emană o forţă care a dus la revoluţii violente. Omul lui Goethe – croit pentru naturile contemplative, mai rafinate – „este o forţă conservativă şi conciliantă, dar el riscă (...) să degenereze în filistin, aşa cum omul lui Rousseau se poate [pre]face uşor personaj catilinar”. În schimb, omul lui Schopenhauer îşi asumă suferinţa voluntară a adevărului prin care se împlineşte totala conversiune a fiinţei sale, refuzând cu tenacitate reducerea sensului vieţii la conservarea propriei mediocrităţi, la minciuna confortabilă de sine. Omul autentic probează că activitatea sa are un sens metafizic, inteligibil în conformitate cu legile unei vieţi superioare, de un alt calibru, afirmative, chiar dacă s-ar părea că pentru a le urma trebuie să [în]frângă regulile vieţii obişnuite; prin chiar acest fapt, se permanentizează suferinţa; trecând dincolo de obişnuinţele unei contemplaţii [în]trist[at]e şi îmbufnate, dispreţuind neutralitatea rece şi demnă de dispreţ a omului de ştiinţă, omul schopenhauerian acceptă să fie devorat de o cunoaştere pasională, oferindu-se sieşi ca primă victimă; fără îndoială, prin chiar gestul său temerar îşi minează şansele de fericire domestică, optând pentru o viaţă eroică. Oamenii mici – notează Nietzsche – gândesc şi cred că oamenii mari sunt mari în acelaşi fel în care ei înşişi sunt mici. Cei care nu-şi înţeleg viaţa decât ca punct în dezvoltarea unei rase, a unui stat sau a unei ştiinţe şi vor deci să se integreze deplin în istoria devenirii, participând la istorie şi nimic mai mult, nu au înţeles marea lecţie a existenţei, respectiv faptul că eterna devenire este un joc de marionete în care omul uită de sine, îşi uită menirea, se dispersează şi diluează. Omul eroic, însă, are un fond disperat, distruge tot ceea ce aparţine unei asemenea deveniri pline de iluzii şi pune în lumină falsul existenţial. Întreaga problemă a sensului vieţii se concentrează în jurul întrebării: „unde se sfârşeşte animalul, unde începe omul?” Dacă, din nevoi vitale, omul este dispus la a se [auto]amăgi, frustrându-se prin minciună de aptitudinea sa metafizică, şi dacă, pe de altă parte, instituţiile ascund, prin eschivă, sarcina noastră autentică, nu este mai puţin adevărat că fondul autentic al stărilor de lucruri este din când în când perceput, vertijul angoasei evidenţiind fără tăgadă tot ceea ce este vis, miraj în propria noastră viaţă. Chemarea cosmică a omului nu poate fi înăbuşită la nesfârşit, „însă, în acelaşi timp, simţim că suntem prea slabi pentru a suporta timp mai îndelungat aceste clipe de acomodare la ceva mult mai profund, şi că nu suntem oameni către care aspiră natura pentru eliberarea (délivrance) sa”. Oamenii autentici depăşesc orizonturile animalităţii; filosoful, artistul şi sfântul sunt tipuri exemplare în care natura simte că-şi atinge scopul. Prin acest mod de a înţelege rosturile omenescului, Schopenhauer a descoperit un nou ciclu de obligaţii menit să pregătească naşterea, în noi înşine şi în afara noastră, a filosofului, artistului şi sfântului; lucrarea omului asupra omenescului din sine însuşi desăvârşeşte natura; noul ideal comunitar nu se mai bazează pe forme şi legi exterioare, ci pe o gândire fundamentală structurată de trăirea culturii. Natura are nevoie de tipurile umane performante pentru a accede la propria sa limpezire, luminare, cunoaştere de sine, deci pentru împlinirea unui ţel metafizic: „umanizarea finală şi supremă către care aspiră şi conspiră întreaga natură pentru a se elibera de sine însăşi”. Nietzsche încearcă, de fapt, o interpretare liberă a ideilor schopenhauriene, prefigurând opţiuni decisive pentru propria sa filosofie. Astfel, apreciază că, prin condiţia noastră obişnuită, nu suntem capabili să contribuim cu ceva la naşterea unui om eliberator; pesimismul lui Schopenhauer izvorăşte din mediocritatea şi ura în care se complace epoca; refuzând atmosfera pesimistă din ideaţia lui Schopenhauer, Nietzsche afirmă răspicat o teză care va căpăta configuraţii originale: „scopul dezvoltării unei specii rezidă acolo unde ajunge la propria sa limită şi se transformă într-o specie superioară”, şi nu în masa de exemplare comode, obsedate de prosperitate şi confort sufletesc. „Nerozia naturii umane actuale” anulează orice credinţă într-o posibilă semnificaţie metafizică a culturii. Căci, într-o lume în care şi pentru care “Dumnezeu a murit”, totul este sub semnul relativităţii, a provizoriului, provizoratului şi improvizaţiei: “s-a isprăvit cu încrederea în viaţă, viaţa însăşi a devenit problemă.” Nietzsche deconstruieşte ambiţiile gândirii metafizice prin deconspirarea acelor conţinuturi şi funcţii latente care sunt dincolo şi dincoace de intenţiile pur spirituale revendicate. Metoda genealogică decodifică originea valorilor şi valoarea surselor valorizării. Este, de fapt, o procedură critică ce demitizează idealitatea şi spiritualitatea pură pe care şi le revendică proiecţiile axiologice. În acelaşi timp, realităţile concrete – inclusiv, şi mai ales, cele umane – sunt înţelese ca fiind constituite din raporturi ierarhice, mai mult sau mai complexe, de forţe – din care unele sunt active, iar altele reactive. Aşa cum sintetizează G. Deleuze, în concepţia lui Nietzsche „un fenomen nu este o aparenţă, nici chiar o apariţie, ci un semn, un simptom care îşi găseşte sensul într-o forţă actuală. Filosofia este în întregime o simptomatologie şi o semiologie. Ştiinţele sunt un sistem simptomatologic şi semiologic. Dualităţii metafizice a aparenţei şi esenţei, şi, de asemenea, relaţiei ştiinţifice de la efect la cauză, Nietzsche substituie corelaţia fenomenului şi sensului. Orice forţă este aproprierea, dominaţia, exploatarea unei cantităţi de realitate.” Obiectele, valorile, actele ş.a.m.d. sunt, deci, expresia unei forţe care se raportează la o altă forţă, fiind, sub acest aspect, o Voinţă (de putere). În acest punct, trebuie observat că, deşi Nietzsche năruie, prin interpretare genealogică, miturile metafizicii europene, însăşi construcţia sa teoretică poate fi calificată drept metafizică. M. Heidegger consideră că în meditaţiile nietzscheene este evident un răspuns la problema ce priveşte constituţia şi modalitatea existentului (fiinţării). Astfel, privind şi vizând existentul în ansamblu, Nietzsche oferă două răspunsuri: „pe de o parte, existentul în totalitatea sa este Voinţă de putere, şi, pe de altă parte, existentul este Eterna Revenire (Reîntoarcere – n.n.) a Aceluiaşi”. Cele două noţiuni sunt interdependente, vizând simultan constituţia, deci fiinţa şi esenţa a ceea ce fiinţează, cât şi modalitatea de a fiinţa, respectiv consistenţa devenirii în prezenţă. Concepţia nietzscheeană despre condiţia umană trebuie integrată firesc în operaţiile de deconstrucţie a metafizicii tradiţionale şi de lectură genealogic-suspicioasă a creaţiilor spirituale. Într-o adversitate polemică şi destructivă cu tradiţia culturală europeană, Nietzsche afirmă că: “[atunci] când se vorbeşte despre «umanitate», ne bazăm pe ideea că ea ar putea fi ceea ce desparte omul de natură şi îl diferenţiază de aceasta; însă, în fapt, această separaţie nu există: proprietăţile «naturale» şi cele ce se pretinde a fi în exclusivitate «omeneşti» se află amestecate în mod nedesociabil. În calităţile sale cele mai nobile şi mai elevate, omul este în întregime natură şi poartă în sine ciudăţenia acestui duplicat caracter natural. Aptitudinile sale de temut şi care se consideră în favoarea inumanului sunt poate chiar solul rodnic de unde poate să ţâşnească o oarecare umanitate, atât sub formă de emoţii, cât şi de fapte şi opere.” Postulatul nietzcheean este, fără îndoială, incitant; de aceea, îi vom identifica temeiurile pe măsură ce urmărim mai îndeaproape doar modul în care Nietzsche ajunge la postulatul Voinţei de putere căruia i se poate atribui o valoare metafizică. Cert este că Nietzsche respinge orice concepţie – religioasă, filosofică, morală – care operează dedublarea lumii într-un strat al esenţei şi, pe de altă parte, lumea şi viaţa ca aparenţe lipsite de valoare. Efortul său constă în a depăşi dualităţile metafizice spre a restitui adevărata valoare a concretului şi vieţii nemijlocite. „Oricare ar fi poziţia filosofică pe care ne-am plasa azi, trebuie să recunoaştem că, indiferent cum am privi-o, falsitatea lumii în care ne închipuim că trăim este lucrul cel mai cert şi mai stabil pe care îl poate sesiza ochiul nostru: găsim temeiuri peste temeiuri care încearcă să ne seducă la presupunerea că în «esenţa lucrurilor» există un principiu amăgitor.” Evident, neîncrederea în gândire, pierderea inocenţei în faţa lumii, are consecinţe adânci, inoculând „datoria de a fi neîncrezător, de a privi duşmănos din toate abisurile bănuielilor”. Împotrivirea faţă de ideea de a fi înşelaţi sedimentează propriile certitudini: „ideea că adevărul are o valoare mai mare decât aparenţa este o simplă prejudecată morală şi nimic mai mult, este chiar cea mai puţin dovedită ipoteză din câte există pe pământ. Să recunoaştem totuşi ceva; viaţa nu ar fi deloc posibilă fără o perspectivă de evaluări şi de aparenţe; iar dacă am vrea să suprimăm totalmente «lumea aparentă» laolaltă cu înflăcărarea şi nerozia virtuoasă a anumitor filosofi, presupunând că voi aţi putea s-o faceţi – n-ar mai rămâne nimic din «adevărul» vostru!” Demistificarea acestor obişnuinţe de gândire este desfăşurată prin insinuarea unor presiuni dinspre instinctul de autoconservare – generic spus – care îşi fac simţită prezenţa în ordinea spiritului. „Orice filosofie care pune pacea mai presus decât războiul, orice etică ce înţelege negativ ideea de fericire, orice metafizică şi fizică ce cunoaşte o finalitate, o stare definitivă de vreun fel oarecare, orice aspiraţie preponderent estetică sau religioasă spre un alături, un dincolo, un în afară, un deasupra permit întrebarea dacă nu cumva boala a fost aceea care l-a inspirat pe filosof. Marcarea inconştientă a necesităţilor filosofice sub mantia obiectivului, a idealului, a spiritualităţii pure merge înfricoşător de departe şi m-am întrebat adesea dacă, de o manieră generală, filosofia nu a fost cumva până acum doar o interpretare a trupului şi o înţelegere greşită a acestuia.” În infrastructura judecăţilor de valoare se află ascunse presiuni şi trebuinţe vitale, aşa încât diferitele maniere de a concepe «valoarea existenţei» sunt în primul rând „simptome ale anumitor trupuri”, dar un posibil „medic filosof” ar putea să expliciteze psihologic modul în care „în toate filosofările nici n-a fost vorba până acum despre «adevăr», ci despre altceva, să spunem despre viitor, sănătate, creştere, putere, viaţă...” Într-un context mult mai cuprinzător de analiză a filosofiei nietzscheene în raport cu tradiţiile scepticismului european – antic şi modern –, A. Koukis subliniază că „această filosofie nu este o simplă filosofie a vieţii (Lebensphilosophie), ci, mai curând, o filosofie a «vieţii» care se întemeiază pe cele mai riguroase presupoziţii cosmologice şi biologice (în termeni heideggerieni: ontice)” De altfel, Nietzsche operează o mereu neexplicitată substituire a câmpurilor semantice proprii termenilor «viaţă» (Leben) şi «existenţă» (Dasein, Existenz); „doctrinarii scopului existenţei” – a căror obsesie întemeietoare justificativă este luată în răspăr – „lucrează în interesul speciei”: „propulsează viaţa speciei, propulsând credinţa în viaţă”; instinctul vieţii izbucneşte ca „raţiune şi patimă a spiritului”, aşa încât, „datorită apariţiei mereu reînnoite a acestor învăţători despre scopul existenţei, natura umană s-a modificat în general – ea are acum o nevoie în plus, tocmai nevoia că întotdeauna să apară asemenea învăţători şi învăţături despre «scop». Omul a devenit treptat un animal fantastic ce trebuie să creadă, să ştie de ce există, specia sa nu poate prospera fără o încredere periodică în viaţă! Fără credinţă în raţiunea din viaţă!” Un prim strat al presupoziţiilor vizează tot ceea ce există pur şi simplu înainte deşi concomitent cu ordinea umanului; pe de o parte, lumea, Universul, (die Welt, das All) ca materie inertă sau plină de forţă, însă indiferentă, întrucât este lipsită de «scop» (Zweck), «valori» (Werte) sau «sens» (Sinn): „să ne ferim să gândim că lumea este o făptură vie”, „să ne ferim să credem că Universul ar fi o maşinărie; cu siguranţă că n-a fost clădit în vederea unui singur scop”; „ordinea astrală în care trăim este o excepţie; această ordine, precum şi durata considerabilă de care a avut nevoie, a făcut la rândul ei posibilă excepţia excepţiilor: formarea organicului”, iar în raport cu acest nivel „caracterul general al lumii este haos pentru veşnicie, nu în sensul absenţei necesităţii, ci al absenţei ordinii, structurii, formei, frumuseţii, înţelepciunii şi cum se mai numesc estetismele noastre omeneşti”; nici una din sentinţele noastre estetice sau morale asupra universului nu sunt legitime; mai mult: „să ne ferim să spunem că în natură există legi. Există doar necesităţi; aici nu există nimeni care comandă, nimeni care se supune, nimeni care încalcă”; şi, întrucât nu există scopuri, termenul însuşi de «întâmplare» nu are sens; o altă consecinţă: „să ne ferim să spunem că moartea este opusă vieţii. Viaţa este numai varietate a morţii, o varietate foarte rară”; Nietzsche aspiră către o «dedivinizare» a naturii, pentru a „ne înfrăţi” cu o asemenea natură căreia i se sfâşie vălul antropomorfic. În acord cu presupoziţia indiferenţei constitutive Universului în care ne situăm, se află o anume indiferenţă faţă de sens şi valoare proprie speciilor animale în care se integrează şi stricta fiinţarea biologică a omului. “Natura” are o „măreţie risipitoare şi indiferentă, măreţie care ne revoltă, dar ne şi impresionează prin nobleţea ei”. Totuşi, fiinţele organice se caracterizează prin instinctul vieţii. Însăşi „desfăşurarea ideilor şi concluziilor logice în creierul nostru actual corespunde unui proces şi unei lupte a instinctelor, care în sine sunt toate foarte ilogice şi nedrepte”, pentru simplul motiv că, „în sine, fiecare grad superior de prudenţă în concluzionare, orice tendinţă sceptică, reprezintă deja un mare pericol pentru viaţă. Nicio fiinţă vie nu s-ar putea conserva dacă instinctul opus, de a afirma mai degrabă decât a amâna judecarea, de a înşela şi de inventa mai degrabă decât a aştepta, de a aproba mai degrabă decât de a nega, de a judeca mai degrabă decât de a fi drept – n-ar fi fost extrem de puternic dezvoltat.” Disciplinarea, limitarea şi corecţia reciprocă a instinctelor se află la însăşi temelia gândirii ştiinţifice; atunci când acestea au cunoscut expansiuni izolate, „acţionau ca otrăvuri, de pildă instinctul îndoielii, instinctul temporizator, instinctul colecţionar, instinctul dizolvant”, însă prin integrare devin „funcţii ale unei singure forţe organizatoare, sălăşluind într-un singur om!”. Considerând că metoda de abordare a unor asemenea chestiuni trebuie să dovedească, în esenţă, o economie de principii, Nietzsche postulează: „fiinţa vie năzuieşte înainte de toate să dea curs liber puterii sale – viaţa, ea însăşi, este voinţă de putere”. Aşadar, «voinţa de putere» este privită ca forţa organică fundamentală care tinde să-şi răspândească energiile, „instinctul de conservare fiind doar o consecinţă indirectă, una dintre cele mai frecvente ale ei”, la fel ca şi „instinctul păstrării speciei”. Spre deosebire de consecinţele sale mediate, şi, deci, mai atenuat organice, «voinţa de putere» este calificată de Nietzsche drept „instinctul cel mai puternic şi mai legat de viaţă”. Conştiinţa este stadiul ultim în dezvoltarea organicului, şi, tocmai de aceea, partea „cea mai nefinisată şi mai puţin puternică a acestuia”, sursă a nenumărate erori. „Dacă liantul conservator al instinctelor n-ar fi infinit mai puternic, dacă n-ar sluji ca regulator al întregului, omenirea ar trebui să piară din cauza judecăţilor absurde şi a visărilor cu ochii deschişi, din cauza supreficialităţii şi credulităţii sale, într-un cuvânt din cauza conştiinţei sale, sau, mai curând, fără ea omenirea n-ar mai fi existat de mult! O funcţie, înainte de a fi dezvoltată şi maturizată, reprezintă un pericol pentru organism: este cu atât mai bine dacă în acest răstimp ea va fi straşnic tiranizată! Iar conştiinţa este tiranizată zdravăn – şi nu cel mai puţin, de către mândria de a o avea! Se crede că aici s-ar afla miezul omului, ceea ce rămâne, ceea ce este etern, ultim, originar!” Supraevaluarea conştiinţei este benefică tocmai pentru că îi împiedică evoluţia prea rapidă. În acest sistem de referinţă, Nietzsche atenţionează asupra efectelor ambivalente ale ştiinţei: progresul cunoaşterii poate sluji capacitatea omului de a se bucura de viaţă, dar ar putea deveni şi „marea aducătoare de durere”, stimulând însă astfel capacitatea de a descoperi noi orizonturi existenţiale. Nietzsche demitizează prin metoda genealogică şi valoarea care, prin tradiţie, se atribuie autoreflexivităţii. „Problema conştiinţei (mai exact a conştiinţei de sine) ni se înfăţişează abia atunci când începem să înţelegem în ce măsură ne-am putea lipsi de ea”; anumite sugestii vin dinspre fiziologie şi zoologie. Presupoziţia nietzscheană consideră că „fineţea şi tăria conştiinţei se află întotdeauna în raport cu capacitatea de comunicare a omului (sau a animalului), iar capacitatea de comunicare, la rândul ei, se află în raport cu nevoia de comunicare”; „de fapt conştiinţa s-a dezvoltat numai sub presiunea nevoii de comunicare”. Dezvoltarea vorbirii şi evoluţia conştiinţei de sine a raţiunii sunt concomitente. Nevoia de comunicare este investigată de Nietzsche în cadrele unei posibile semiotici, întrucât „nu numai vorbirea slujeşte drept punte de la om la om, ci şi privirea, apăsarea, gesturile; conştientizarea impresiilor propriilor simţuri, capacitatea de a le putea stabili şi scoate oarecum în afara noastră, a evoluat în măsura în care a crescut nevoia de a transmite şi altora prin semne. Omul inventator de semne este în acelaşi timp omul care devine din ce în ce mai conştient de el însuşi; omul a învăţat abia ca animal social să devină conştient de sine – o face şi acum, o face tot mai mult. După cum se vede, ideea mea este că o conştiinţă nu face parte de fapt din existenţa individuală a omului, ci mai curând din ceea ce este în el spirit social şi de turmă, că prin urmare conştiinţa se dezvoltă mai subtil numai în raport cu utilitatea ei pentru comunitate şi turmă şi că deci fiecare din noi, în pofida bunăvoinţei de a se înţelege pe sine cât mai individual cu putinţă, de «a se cunoaşte pe sine», va conştientiza întotdeauna numai nonindividualul din el, «media» lui, că însuşi gândul nostru – prin caracterul conştiinţei, prin «geniul speciei» care îl stăpâneşte – este mereu oarecum votat în majoritate şi reîntors la perspectiva turmei.” Aşadar, deşi actele noastre sunt personale şi unice, conştientizarea lor le relevă o altă faţetă. Perspectivismul (sau fenomenalismul) nietzscheean dezvăluie că „natura conştiinţei animale vrea ca lumea pe care o putem conştientiza să fie doar o lume a suprafeţei şi semnelor, o lume generalizată şi vulgarizată, că tot ceea ce devine conştient devine tocmai de aceea anost, îngust, relativ neghiob, general, semn, însemnul turmei, că orice conştientizare este legată de o mare şi adâncă pervertire, falsificare, superficializare şi generalizare. La urma urmei, creşterea conştiinţei este o primejdie iar cine trăieşte printre europenii conştienţi ştie că este chiar o boală.” A gândi problema în termenii raportului şi opoziţiei dintre subiect şi obiect înseamnă a rămâne captivi în ecuaţii metafizice ce rămân în „capcanele gramaticii (metafizica poporului)”; dacă se aduce în discuţie cumva opoziţia dintre „lucrul în sine” şi „aparenţă”, este o naivitate, întrucât „nu cunoaştem nici pe departe destul spre a putea deosebi”. Nietzsche consideră mai onest să acceptăm că „nu avem de fapt niciun organ pentru «cunoaştere», pentru «adevăr»; «ştim» (sau credem sau ne închipuim) tocmai atât cât ar putea fi folosit în interesul turmei omeneşti, al speciei, şi însuşi ceea ce este numit aici «folos» este la urma urmei tot numai o credinţă, o închipuire, poate acea neghiobie nefastă de pe urma căreia vom pieri într-o bună zi”. În legătură cu speculaţia metafizică tradiţională, Nietzsche face o precizare de principiu: „orice idealism filosofic a fost până acum ceva ca o boală unde nu era – ca în cazul lui Platon – prudenţa unei sănătăţi de fier, teama de simţuri covârşitoare, înţelepciunea unui înţelept discipol al lui Socrate”. Vechea teamă că simţurile ademenesc – fiind, deci, un permanent pericol pentru viaţa în[tru] idee – indică faptul că „«ceara în urechi» era pe vremea aceea aproape o condiţie a filosofării”, întrucât proteja de muzica de sirenă a vieţii. Modernii de tipul lui Spinoza practică „un soi de vampirism”, tocmai prin creditul raţiunii pure, lipsite de inimă. Înclinaţia contemporană de a gândi invers – „că ideile ar fi ademenitoare, mai primejdioase decât simţurile” – este la fel de unilaterală şi greşită, întrucât omite tocmai evidenţa că ideile – „în pofida aparenţei lor reci şi anemice” – „au trăit întotdeauna din «sângele» filosofului”. Din acest unghi constată şi respinge platitudinea viziunilor de tipul celei a lui Herbert Spencer care nici nu ajung la adevăratele mari probleme, sfârşind – în prelungirea unui materialism naiv alimentat de ştiinţă – cu „cea mai săracă ca sens dintre toate interpretările posibile ale lumii”; „o lume esenţialmente mecanică ar fi o lume esenţialmente lipsită de sens!”; or, sugerează Nietzsche, „nu trebuie să se dorească dezgolirea caracterului... plin de nenumărate înţelesuri” ale existenţei. Acceptând pluralitatea perspectivelor din care putem recepta intelectual lumea, „nu putem respinge posibilitatea că ea cuprinde în sine interpretări infinite”. A se adora „ceea ce este necunoscut drept «cel necunoscut»” – căci „lucrul în sine” kantian poate fi perceput şi ca nouă divinizare a unui „monstru de lume necunoscută” – înseamnă reeditarea unui vechi obicei metafizic, nepermis, întrucât – exclamă Nietzsche – „vai, sunt prea multe posibilităţi nedivine ale interpretării incluse în această necunoscută, prea mult diavolesc, prostie, nebunie în interpretare – până şi propria noastră interpretare omenească, prea omenească, pe care o cunoaştem”... În calitatea noastră de căutători ai cunoaşterii, trebuie să practicăm răsturnarea perspectivelor prin care se obţine „posibilitatea de a stăpâni propriul pro şi contra, de a le afişa şi retrage, astfel încât tocmai diversitatea perspectivelor şi a interpretării afectelor să poată fi folosită pentru cunoaştere”. Cunoaşterea ştiinţifică actuală este instrumentală; natura este prinsă în corsete conceptuale numai pentru a fi stăpânită; tocmai de aceea, Nietzsche exilează ştiinţa la rubrica „metode”, neavând acces la ceea ce ţine de „scopul” şi de „voinţa” omului. Şi, dacă „trebuie să ne impunem idealul nostru despre om” – iar în acest sens ştiinţa nu ne poate fi de prea mare folos –, este necesară o reevaluare a valorilor întemeiată de o critică a metafizicii tradiţionale. „Filosofii – subliniază Nietzsche – au o părere foarte proastă despre aparenţe, incertitudini, durere, moarte, trupesc, simţuri, destin şi lipsa de libertate, zădărnicie. Mai întâi, ei cred în cunoaşterea absolută, 2) în cunoaşterea de dragul cunoaşterii, 3) în virtute şi fericire, 4) în posibilitatea de a cunoaşte acţiunile umane. Ei se lasă conduşi de instinctive ierarhizări de valori, în care se reflectă situaţii culturale mai vechi (şi mai primejdioase)”, însă, observă polemic Nietzsche, „forţele motrice şi judecăţile de valoare se află mult dincolo de suprafaţa lucrurilor; ceea ce iese la iveală este efectul”. Ştiinţa este încă vertebrată de „credinţa într-o valoare metafizică, o valoare în sine a adevărului, valoare pe care numai idealul ascetic o garantează şi o consacră”. Or, tocmai valoarea adevărului trebuie pusă sub semnul întrebării – ceea ce ştiinţa nu face, întrucât nu există ştiinţă necondiţionată: „întotdeauna trebuie să existe mai întâi o filosofie, o «credinţă», pentru ca ştiinţa să-şi poată găsi în ea o direcţie, un sens, o limită, o metodă, un drept la existenţă”. Din acest motiv, ştiinţa nu se opune idealului ascetic, ci, dimpotrivă, la fel ca şi acesta, presupune o supraevaluare a adevărului, mai bine zis, credinţa că adevărul este de nepreţuit şi necriticabil; temelia fiziologică este aceeaşi: o sărăcire a vieţii. „Forţa cunoaşterii nu rezidă în gradul ei de asimilare, în caracterul ei de condiţie vitală.” Aşa se explică şi faptul că, istoriceşte vorbind, intelectul a produs mai ales greşeli, erori ce s-au dovedit folositoare insului şi conservării speciei. Asemenea dogme moştenite sunt, de pildă, cele care afirmă cu certitudine „că există lucruri veşnice, că există lucruri identice, că există lucruri, corpuri, că un lucru este ceea ce pare a fi, că voinţa noastră este liberă, că ceea ce este bun pentru mine este bun în sine”. Logicul a apărut din imperiul ilogicului. Adevărurile omului sunt tocmai „greşelile lui de necontestat”. Cunoaşterea a evoluat sub aspectul creşterii valorii sale descriptive, dar nu şi al celei explicative: „noi am perfecţionat imaginea devenirii, dar n-am trecut dincolo de imagine, în spatele imaginii”; descoperirea mai multor succesiuni, regularităţi ne alimentează iluzia explicaţiei cauzale: continuumul devenirii este divizat, dar „prin aceasta nu am înţeles nimic”, ci numai deducem, din segmentări izolate, aspecte punctiforme asupra unei mişcări continue. “Ordinea finalităţii – notează Nietzsche – este o iluzie”; însă această evidenţă, care refuză orice inteligibilitate imediată a vieţii şi universului, este obţinută numai de acel spirit care îşi rafinează perspectiva de receptare printr-un exces de luciditate inconfortabilă. „Cu cât priveşti ansamblul lucrurilor într-un mod mai superficial şi mai grosolan, cu atât mai valoros, mai bine definit, mai frumos, mai semnificativ apare universul. Cu cât priveşti mai în adâncime, cu atât mai mult dispare aprecierea noastră – lipsa de sens se apropie!” Deci, „noi am creat universul care are valoare!”, în sensul că valoarea nu-i aparţine structural, ci numai printr-o proiecţie antropomorfică. Sub raportul dezvrăjirii modului de a percepe, pricepe şi interpreta lumea şi omul, „pesimismul european” se află încă la începuturile sale: „încă n-a ajuns la acea fixitate teribilă, nostalgică a privirii, în care se reflectă Nimicul, aşa cum o cunoştea cândva India”; acest pesimism este adesea „confecţionat”, „savant şi livresc”, cu un conţinut „inventat şi elaborat”, „creat”, aşa încât nu-şi duce concluziile până la capăt, nu învinge convingător dihotomia esenţă-aparenţă. Căutând adevărul, de fapt, omul gândeşte posibilitatea unui univers care „nu se contrazice, nu înşeală, nu se schimbă, un univers veritabil – un univers în care nu se suferă de contradicţii, amăgiri, instabilitate – cauze ale suferinţei! Omul nu se îndoieşte că există un univers care este aşa cum trebuie să fie; şi ar voi să-şi croiască drum spre el”; acest univers este o ficţiune, un truc psihologic, un postulat afectiv din nevoi vitale, iar „voinţa de adevăr” indică tocmai o „neputinţă a voinţei de a crea”. „Limita capacităţii de a te dispensa de existenţa unui sens existent în lucruri, de a suporta viaţa într-o lume fără sens constituie o unitate de măsură a forţei de a voi: şi asta pentru că în acest fel devenim noi înşine organizatorii unui mic fragment al universului.” Acceptând «Voinţa de putere» drept «esenţă» a vieţii, Nietzsche recunoaşte, de fapt, „întâietatea principală pe care o au forţele spontane, agresive, care dau noi interpretări, noi orientări, noi înfăţişări, «adaptarea» venind abia după efectele lor”; în fapt, este vorba de „rolul dominant al celor mai înalte funcţii din organismul însuşi, funcţii în care voinţa de viaţă apare activă şi modelatoare”. Este respinsă adaptarea – ca simplă reactivitate la condiţiile exterioare. Energiile vieţii izbucnesc, tind spre afirmare dincolo de posibilităţile controlului conştient. „Toate scopurile, toate utilităţile sunt numai semne că o voinţă de putere a devenit stăpână peste ceva mult mai puternic, imprimându-i din proprie iniţiativă sensul unei funcţii.” Această Voinţă de putere poate fi interpretată ca imagine metafizică despre lume: în mod obiectiv, lumea este “un monstru de forţă, fără început, fără sfârşit, o mare eternă de forţă cu ape de bronz, ce nu creşte, nu scade, ce nu se destramă, ci doar se transformă ca întreg, o mărime invariabilă, o economie fără cheltuieli şi pierderi, fără încasări, de «nimic» altceva înconjurată decât de graniţele ei” ş.a.m.d.; ca interpretare subiectivă, Voinţa de putere are implicaţii/consecinţe psihologice: “formă primitivă a lumii afectelor, în care continuă să zacă, închis într-o puternică unitate, tot ce, apoi, în procesul organic, se ramifică şi se configurează (ba chiar, după cum e logic, se moleşeşte şi se diminuează)” ş.a.m.d.; deopotrivă, însă, Voinţa de putere are o dimensiune operaţională, presupunând criteriile unui adevăr empiric. Hermeneutica nietzscheeană integrează postulatele privitoare la fiinţa umană în referenţialul expresiv-metafizic al celor trei ipostaze ale Voinţei de putere. Tocmai de aceea ni se pare legitimă o mereu prezentă concluzie: „omul real reprezintă o valoare mult mai înaltă decât omul «dezirabil» dintr-unul sau altul din idealurile cunoscute”. În Aşa grăit-a Zarathustra, Nietzsche constată: „sinistră-i existenţa omenească, şi pururi fără sens: fatalităţii îi ajunge o paiaţă”; şi anunţă profetic: „am să-i învăţ pe oameni care e sensul existenţei lor; adică Supraomul, fulgeru-acestui nor întunecat care este omul”. Atunci când trece de la parabolă la confesiune, devine, însă, mult mai sugestiv: „Pentru mine este o consolare să ştiu că, dincolo de aburul şi gunoiul subsolurilor umane, există o umanitate mai înaltă, mai luminoasă, a cărei dimensiune va fi una foarte redusă (căci tot ce se distinge este, prin însăşi esenţa sa, un lucru rar): aparţii acestei umanităţi, nu fiindcă eşti mai dotat sau mai virtuos sau mai eroic sau mai afectuos decât acei oameni de acolo de jos, ci fiindcă eşti mai rece, mai lucid, mai perspicace, mai însingurat, pentru că suporţi singurătatea, o preferi, o cultivi ca formă de fericire, ca privilegiu, ca o condiţie a existenţei, pentru că, printre nori şi fulgere, trăieşti ca printre ai tăi, la fel însă şi sub razele de soare, printre picăturile de rouă, fulgii de zăpadă şi orice ar veni în mod necesar din înălţimi şi care, atunci când se mişcă, se mişcă veşnic numai în direcţia de sus în jos”. BIBLIOGRAFIE [1] Deleuze, Gilles, Nietzsche et la philosophie, Presses Universitaires de France, Bibliothèque de philosophie contemporaine, 1988, p. 3-4. [2] Heidegger, Martin, Nietzsche, I, Éditions Gallimard, Traduit d’allemand par Pierre Klossowski, 1971, p. 359. [3] Koukis, A., Nietzsche et le scepticisme ancien grec, în “Skepsis”, VII, 1996, Atena. [4] Nietzsche, Friedrich, Aforisme şi scrisori, selecţie, traducere din limba germană şi prefaţă de Amelia Pavel, Humanitas, Bucureşti, 1992. [5] Nietzsche, Friedrich, Aşa grăit-a Zarathustra, introducere, cronologie şi traducere de Ştefan Aug. Doinaş, Humanitas, 1997, p. 77. [6] Nietzsche, Friedrich, Considérations inactuelles, II., et IV., Schopenhauer éducateur. Richard Wagner à Bayreuth. Fragments posthumes (Début 1874 – printemps 1876), Gallimard, 1988. [7] Nietzsche, Friedrich, Dincolo de bine şi de rău, traducere din limba germană de Francisc Grünberg, Humanitas, Bucureşti, 1992. [8] Nietzsche, Friedrich, La philosophie à l’époque tragique des Grecs [suivi de Sur l’avenir de nos établissements d’enseignement], Textes et variantes établis par G. Colli et M. Montinari, Traduits de l’allemand par Jean-Louis Backes, Michel Haar et Marc B. de Launay, Gallimard, 1995, p. 196. [9] Nietzsche, Friedrich, Opere complete, 6, traducere de Simion Dănilă, Hestia, Timişoara, 2005. [10] Nietzsche, Friedrich, Ştiinţa voioasă [“la gaya scienza”]. Genealogia moralei. Amurgul idolilor, Humanitas, 1994. [11] Nietzsche, Friedrich, Voinţa de putere, traducere de Caludiu Baciu, Aion, Oradea, 1999. 